Kommissionens beslutning

af 13. juli 2001

om beskyttelsesforanstaltninger mod klassisk svinepest i Spanien og om ophævelse af beslutning 2001/491/EF

(meddelt under nummer K(2001) 2223)

(EØS-relevant tekst)

(2001/532/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, stk. 3, og

ud fra følgende betragtninger:

(1) Der er udbrudt klassisk svinepest i Spanien.

(2) På grund af handelen med levende svin kan disse udbrud udgøre en fare for andre medlemsstaters bestande.

(3) Spanien har truffet foranstaltninger inden for rammerne af Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest(3), senest ændret ved akten vedrørende Østrigs, Finlands og Sveriges tiltrædelse.

(4) Spanien har truffet yderligere sikkerhedsforanstaltninger med hensyn til flytning af svin for at undgå spredning af klassisk svinepest.

(5) Ved beslutning 2001/491/EF(4) vedtog Kommissionen beskyttelsesforanstaltninger mod klassisk svinepest i Spanien.

(6) På baggrund af udviklingen og resultaterne af de epidemiologiske undersøgelser er det nødvendigt at tilpasse de vedtagne foranstaltninger og straks ophæve beslutning 2001/491/EF.

(7) Denne beslutning er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Uden at EF-retsforskrifterne, særlig bestemmelserne om bekæmpelse af klassisk svinepest og de spanske foranstaltninger mod flytning af svin, tilsidesættes, gælder følgende:

a) Spanien må ikke afsende svin fra det område, der er nævnt i bilag I, til noget andet bestemmelsessted uden for det område

b) Spanien sørger for, at flytninger af svin inden for det område, der er nævnt i bilag I, underkastes betingelserne i litra c)

c) Spanien sørger for, at svin, der afsendes fra den del af dets område, der ligger uden for det område, som er nævnt i bilag I, til et andet bestemmelsessted:

- har været holdt på oprindelsesbedriften i mindst 30 dage før pålæsningen eller siden fødslen, hvis de er under 30 dage gamle, og

- kommer fra en bedrift, hvor der ikke er blevet indsat levende svin i de sidste 30 dage før afsendelsen af de pågældende svin, og

- transporteres direkte til bestemmelsesbedriften eller -slagteriet i officielt plomberede køretøjer uden at passere via et samlested. Transport af svin gennem de områder, der er nævnt i bilag I, skal foregå ad hovedveje eller jernbanelinjer og uden nogen form for stop.

Spanien kan dog fravige bestemmelserne i litra c), andet led, når det gælder svin til slagtning, der afsendes til slagterier på landets område.

2. Det er kun tilladt at flytte svin til andre medlemsstater fra områder uden for de i bilag I nævnte områder, hvis veterinærmyndighederne tre dage forinden har sendt de centrale og lokale veterinærmyndigheder på bestemmelsesstedet og i en eventuel transitmedlemsstat meddelelse herom.

Artikel 2

1. Spanien må ikke afsende ornesæd, medmindre sæden stammer fra orner, der holdes på en ornestation som nævnt i artikel 3, litra a), i Rådets direktiv 90/429/EØF(5), som ligger uden for de i bilag I nævnte områder.

2. Spanien må ikke afsende æg og embryoner fra svin, medmindre æggene og embryonerne stammer fra svin, der holdes på en bedrift, som ligger uden for de i bilag I nævnte områder.

Artikel 3

1. Det sundhedscertifikat, der er fastsat i Rådets direktiv 64/432/EØF(6), og som ledsager svin, der sendes fra Spanien, forsynes med følgende påtegning: "Dyr, der opfylder kravene i Kommissionens beslutning 2001/532/EF af om beskyttelsesforanstaltninger mod klassisk svinepest i Spanien."

2. Det sundhedscertifikat, der er fastsat i Rådets direktiv 90/429/EØF, og som ledsager ornesæd, der sendes fra Spanien, forsynes med følgende påtegning: "Sæd, der opfylder kravene i Kommissionens beslutning 2001/532/EF af om beskyttelsesforanstaltninger mod klassisk svinepest i Spanien."

3. Det sundhedscertifikat, der er fastsat i Kommissionens beslutning 95/483/EF(7), og som ledsager embryoner og æg fra svin, der sendes fra Spanien, forsynes med følgende påtegning: "Embryoner/æg(8), der opfylder kravene i Kommissionens beslutning 2001/532/EF af om beskyttelsesforanstaltninger mod klassisk svinepest i Spanien."

Artikel 4

Spanien sørger for, at køretøjer, der har været anvendt til transport af svin, rengøres og desinficeres, hver gang de har været i brug, og transportøren skal over for veterinærmyndighederne fremlægge bevis for, at de er desinficeret.

Artikel 5

Med otte dages mellemrum forelægger Spanien Kommissionen data, der skal behandles i Den Stående Veterinærkomité, om situationen med hensyn til klassisk svinepest i det format, der er vist i bilag II.

Artikel 6

Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.

Artikel 7

Denne beslutning anvendes indtil den 31. juli 2001.

Artikel 8

Beslutning 2001/491/EF ophæves.

Artikel 9

Denne beslutning er rettet til medlemsstaterne.

Udfærdiget i Bruxelles, den 13. juli 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 47 af 21.2.1980, s. 11.

(4) EFT L 177 af 30.6.2001, s. 90.

(5) EFT L 224 af 18.8.1990, s. 62.

(6) EFT 121 af 29.7.1964, s. 1977/64.

(7) EFT L 275 af 18.11.1995, s. 30.

(8) Det ikke gældende overstreges.

BILAG I

I den selvstyrende region Catalonien: alle distrikterne i provinsen Lerida; distriktet Anoia i provinsen Barcelona; distrikterne Conca de Barberá, Priorat og Rivera d'Ebre i provinsen Tarragona.

I den selvstyrende region Valencia: distrikterne Chelva, Llira, Utiel, Requena og Torre Baja i provinsen Valencia.

I den selvstyrende region Castillien-La-Mancha: distrikterne Landete, Cañete og Motilla del Palancar i provinsen Cuenca.

I den selvstyrende region Aragonien: kommunerne Arcos de las Salinas, Torrijas og Abejuelas i provinsen Teruel.

BILAG II

>PIC FILE= "L_2001192DA.002603.TIF">